คลังเชิญเคลมซ่อมบ้าน-รถหักภาษีเต็มที่
คลังแจ้งประชาชนใช้สิทธิหักลดหย่อนภาษีค่าใช้จ่ายที่เกิดจากน้ำท่วมให้ติ๊กช่องอื่นๆ
3 ก.พ. 2555

คลังแจ้งประชาชนใช้สิทธิหักลดหย่อนภาษีค่าใช้จ่ายที่เกิดจากน้ำท่วมให้ติ๊กช่องอื่นๆ
นายอารีพงศ์ ภู่ชอุ่ม ปลัดกระทรวงการคลัง กล่าวว่า ตามที่คณะรัฐมนตรี (ครม.) เห็นชอบให้ประชาชนทั่วไปที่ได้รับผลกระทบจากน้ำท่วมใหญ่ในปีที่ผ่านมา สามารถนำค่าใช้จ่ายจากการซ่อม แซมบ้านเรือนที่อยู่อาศัยมาหักลดหย่อนภาษีได้ในวงเงินไม่เกิน 1 แสนบาท และเปิดให้นำค่าใช้จ่ายที่เกิดจากการซ่อมรถยนต์มาหักลดหย่อนภาษีได้ไม่เกิน 3 หมื่นบาทนั้น ผู้เสียภาษีสามารถใช้สิทธิได้ในรอบนี้
อย่างไรก็ตาม เนื่องจากแบบการยื่นชำระภาษีของกรมสรรพากรที่เริ่มมาตั้งแต่วันที่ 1 ม.ค. 2555 ที่ผ่านมา ยังไม่มีช่องรายการให้หักลดหย่อนภาษีดังกล่าว ทางกรมสรรพากรจึงได้ยืนยันมาแล้วว่า ให้ผู้เสียภาษีที่ต้องการใช้สิทธิหักลดหย่อนภาษีลงรายละเอียดในการหักลดหย่อน หรือติ๊กเพิ่มในช่องรายการอื่นๆ ที่อยู่ในแบบภาษี 
ทั้งนี้ ผู้เสียภาษีสามารถนำค่าใช้จ่ายที่เกิดจากการซ่อมแซมบ้านเรือนและการซ่อมรถยนต์มารวมกัน และกรอกรายละเอียดลงในช่องค่าใช้จ่ายอื่นๆ ได้ทันทีแต่ต้องจัดเตรียมใบเสร็จการจ่ายเงินค่าจ้างแก่ผู้ซ่อมแซมบ้าน หรือค่าซ่อมแซมรถ หรือสำเนาบัตรประชาชนของผู้ที่ได้รับค่าจ้างในการซ่อมแซมมาประกอบเผื่อสรรพากรตรวจสอบ
บ้านเรือนและรถยนต์ที่ได้รับความเสียหาย ต้องเกิดจากอุทกภัยที่เกิดขึ้นในระหว่างวันที่ 25 ก.ค. -31 ธ.ค. 2554 และต้องอยู่ในท้องที่ประกาศให้เป็นพื้นที่ประสบอุทกภัย